**Ministru kabineta rīkojuma projekta „Par valsts akciju sabiedrības “Ventas osta” dibināšanu” sākotnējās ietekmes novērtējuma ziņojums (anotācija)**

|  |  |
| --- | --- |
| **Tiesību akta projekta anotācijas kopsavilkums** | |
| Mērķis, risinājums un projekta spēkā stāšanās laiks (500 zīmes bez atstarpēm) | Ministru kabineta rīkojuma projekta mērķis ir nodibināt jaunu valsts akciju sabiedrību “Ventas osta”, kas nodrošinātu Ventspils pilsētā esošās ostas teritorijas pārvaldīšanu un apsaimniekošanu atvasinātās publiskās personas vietā.  Ministru kabineta rīkojums stāsies spēkā tā parakstīšanas brīdī. |

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | 1. Deklarācijas par Artura Krišjāņa Kariņa vadītā Ministru kabineta iecerēto darbību 82. punkts. 2. Ministru kabineta 2019.gada 10.decembra sēdē panāktā konceptuālā vienošanās par jaunas valsts kapitālsabiedrības dibināšanu. 3. Publiskas personas kapitāla daļu un kapitālsabiedrību pārvaldības likuma 25.pants. 4. Valsts pārvaldes iekārtas likuma 88.panta pirmā daļa. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Deklarācijā par Artura Krišjāņa Kariņa vadītā Ministru kabineta iecerēto darbību (turpmāk – Valdības deklarācija) kā viena no valdības prioritātēm minēta cīņa ar korupciju (Valdības deklarācijas 33. punkts). Valdība kā vienu no prioritātēm norādījusi modernas pārvaldības īstenošanu, tai skaitā reformēt valsts pārvaldi, lai uzlabotu tās pakalpojumu sniegšanas kvalitāti un samazinātu korupcijas riskus. Valdība ir secinājusi, ka Ventspils osta ir pakļauta augstam korupcijas riskam, tādējādi nepieciešamas neatliekamas reformas šo ostu pārvaldībā, lai izpildītu valdības deklarācijā noteikto prioritāti cīņai pret korupciju un uzlabotu šo ostu pārvaldību.  Valdības deklarācijas 82. punkts noteic, ka lielo ostu darbībā tiks piemēroti Ekonomiskās sadarbības un attīstības organizācijas (turpmāk – OECD) valsts kapitālsabiedrību pārvaldības principi, tiks palielināta valsts ietekme lēmumu pieņemšanā un tiks nodrošināta efektīvāka resursu izmantošana; tiks izvērtēts un reformēts lielo ostu pārvaldības modelis, kā prioritāro risinājumu paredzot to pārveidošanu par valsts kapitālsabiedrībām.  Korupcijas riski Ventspils pilsētā esošajā ostā (turpmāk – Osta) ir iemesls arī Amerikas Savienoto valstu (turpmāk – ASV) Valsts kases Ārvalstu aktīvu kontroles biroja (turpmāk – ASV OFAC) 2019.gada 9.decembra lēmumam par sankciju noteikšanu pret Aivaru Lembergu un četrām ar viņu saistītām juridiskām personām - Ventspils brīvostas pārvaldi, Ventspils Attīstības aģentūru, Biznesa attīstības asociāciju un Latvijas Tranzīta biznesa asociāciju. Šis ASV OFAC lēmums papildus pamato nepieciešamību nekavējoties rīkoties, lai izveidotu neatkarīgu valsts kapitālsabiedrību, kas veiktu Ostas pārvaldi, kas samazinātu korupcijas riskus šajā ostā. Noteiktās sankcijas balstītas uz tā dēvēto Magņitska likumu, kas vēršas pret cilvēkiem, kas iesaistīti korupcijā vai smagos cilvēktiesību pārkāpumos.  Saskaņā ar noteiktajām sankcijām bloķēti visi A.Lemberga un iepriekš minēto struktūru īpašumi, daļas īpašumos un tieši vai netieši individuāli vai ar citu personu starpniecību piederošās struktūras, kurās viņu daļa ir virs 50%, kas atrodas ASV vai atrodas ASV personu īpašumā vai kontrolē, un par tām jāziņo OFAC.  Lai arī sankcijas nav tieši vērstas pret tiem komersantiem, kas veic komercdarbību Ventspils ostā, tomēr faktiski šie komersanti ir pakļauti sankciju ietekmei. Tādējādi secināms, ka sankciju ietekmē faktiski ir radīta ļoti nelabvēlīga situācija tranzīta sektora Ostā darbības turpināšanai un šķēršļi iespējamai Ostas attīstībai nākotnē. Osta ir Latvijas otra lielākā osta ar kravu apgrozījumu apmēram 20 miljoni tonnu gadā un Ostas teritorijā esošajos uzņēmumos strādā vairāk nekā 2000 darbinieku. Ostas teritorija atrodas stratēģiski svarīgā vietā, pie Baltijas jūras, tā ir iekļauta Eiropas TEN-T transporta pamattīklā un vēsturiski kalpo par stratēģisku Krievijas un NVS valstu eksporta preču tranzīta mezglu.  Osta ir mūsdienīga daudzfunkcionāla ar spēcīgu rūpnieciskā sektora klātbūtni. Osta visa gada garumā ir neaizsalstoša un nodrošina ātru un kvalitatīvu kuģu un kravu apkalpošanu. Tā spēj pieņemt lielākos kuģus, kādi var ienākt Baltijas jūrā – kuģus ar 150 000 DWT kravnesību. Ostas uzņēmumi specializējušies naftas, tās produktu, minerālmēslojuma, šķidro ķīmisko produktu, konteineru, ro-ro, graudu, ģenerālo kravu, tai skaitā metālu, koksnes, pārtikas (arī saldētās) pārkraušanā un pasažieru apkalpošanā.  Osta ir būtiska Ziemeļatlantijas līguma organizācijas (NATO) sabiedroto spēku uzņemšanas ievaros. Osta vairākkārtēji ir izmantota militārās tehnikas pārvadājumu organizēšanā un pārvadājumu laikā ir veikta NATO militārās tehnikas pārkraušana. Ostas infrastruktūra ir būtiska, lai saglabātu to kā otru ostu ar dziļāko iegrimi un nodrošinātu iespēju sabiedroto spēku militāro kravu piegādei Latvijā.  Lai nodrošinātu Ostas darbības nepārtrauktību, nekavētu kravu plūsmu un novērstu potenciālās negatīvās sekas uz kravu pārvadājumiem Ostā un uz Ostā strādājošajiem komersantiem, ir nekavējoties jānodala Ventspils brīvostas pārvalde, pret kuru ir noteiktas sankcijas, ņemot vērā A.Lemberga ietekmi uz šo institūciju, no Ostas kā teritorijas, kas ir veiksmīgi iekļāvusies transkontinentālajos multimodālajos transporta koridoros, piedāvājot pakalpojumus ar augstu pievienoto vērtību, nodrošinot lielus apstrādājamo kravu apjomus un pasažieru apkalpošanu.  Izveidojot jaunu valsts kapitālsabiedrību, kura turpmāk nodrošinās Ostas kā teritorijas kopuma pārvaldīšanu, tiks novērsta Ostas un tās pārvaldošās institūcijas saistība ar ASV OFAC sankciju subjektiem. Līdz ar to tiks nodrošināta Ostas darbības nepārtrauktība un pēc iespējas samazinātas sankciju iespējamās negatīvās sekas uz tranzīta sektoru un ekonomiku kopumā.  Ministru kabineta locekļi 2019.gada 10.decembrī konceptuāli vienojās, ka nekavējoties ir jāveic darbības, lai atbilstoši Valdības deklarācijai mainītu Ostas pārvaldības modeli, dibinot jaunu valsts kontrolē esošu akciju sabiedrību.  Nodibinātās akciju sabiedrības uzdevums ir nodrošināt Ostas teritorijas pārvaldīšanu un apsaimniekošanu.  Atbilstoši Valsts pārvaldes iekārtas likuma 88.panta pirmās daļas 2. un 3.punktam publiska persona savu funkciju efektīvai izpildei var dibināt kapitālsabiedrību vai iegūt līdzdalību esošā kapitālsabiedrībā, ja publiskas personas kapitālsabiedrības darbības rezultātā tiek radītas preces vai pakalpojumi, kas ir stratēģiski svarīgi valsts vai pašvaldības administratīvās teritorijas attīstībai vai valsts drošībai, kā arī ja tiek pārvaldīti tādi īpašumi, kas ir stratēģiski svarīgi valsts vai pašvaldības administratīvās teritorijas attīstībai vai valsts drošībai.  Atbilstoši Likuma par ostām 4.panta trešajai un ceturtajai daļai ostas pārvalde ir ostas teritorijā esošās valsts zemes, akvatorijas, kā arī ostas kopējo hidrotehnisko būvju (molu, straumes regulēšanas dambju, viļņlaužu, krasta nostiprinājumu, kuģuceļu) valdītājs. Tādējādi kapitālsabiedrība būs pārvaldītājs stratēģiski svarīgiem valsts aktīviem. Turklāt jāņem vērā, ka ostas akvatorijas, kopējo hidrotehnisko būvju, kuģuceļu uzturēšana labā kārtībā ir stratēģiski svarīga Ostas darbības un tranzīta kravu plūsmas nepārtrauktības nodrošināšanai, tomēr vienlaikus minētie uzdevumi prasa ievērojamus finanšu resursus.  Tiks apzinātas visas Ventspils brīvostas pārvaldes saistības, t.sk. ar nomniekiem, pakalpojumu sniedzējiem, kreditoriem, investoriem, valsts un pašvaldības institūcijām, lai noteiktu saistību raksturu, apmēru, pielīgtos apgrūtinājumus u.c. Šajos konkrētajos apstākļos, kad ir noteiktas ASV OFAC sankcijas pret Ventspils brīvostas pārvaldi ir jāveic detalizēts saistību novērtējums, jo Ventspils brīvostas pārvaldei iespējams ir noslēgtas un spēkā esošas vienošanās ar juridiskajām personām, kuras ir iekļautas sankciju sarakstā. Līdz ar to vispārējas normas ietveršana normatīvajā aktā par saistību nodošanu vai pārņemšanu, šajā konkrētajā gadījumā būtu pretrunā ar šo normatīvo aktu mērķi nodalīt Ventspils ostas darbību no sankciju sarakstā esošo personu ietekmes. Ventspils brīvostas pārvaldes valdei būs uzdevums veikt pilnīgu Ventspils brīvostas pārvaldes saistību, mantas un aktīvu apzināšanu, lai piedāvātu Ministru kabinetam un pašvaldībai priekšlikumus tālākām darbībām. Piemēram, nodot saistību, mantu vai aktīvu jaundibinātai kapitālsabiedrībai, nodot to pašvaldībai vai risināt jautājumu par noslēgtās vienošanās izbeigšanu (īpaši gadījumā, ja tiek konstatēts, ka līgumus slēgs ar sankciju sarakstā esošu personu vai saistītajām personām). Šo uzdevumu izpildē būs jāiesaista Ventspils brīvostas pārvaldes valde, jaunās kapitālsabiedrības valde, kā arī valsts un pašvaldības pārstāvji.  Saskaņā ar plānotajiem grozījumiem Likumā par ostām 8.1panta otrajā daļā ietverto deleģējumu līdz 2020.gada 1.februārim tiks izdoti Ministru kabineta noteikumi par Ventspils ostas pārvaldes un VAS “Ventas osta” kompetences jomas, lēmumu pieņemšanas noteikumus un kārtību, kā arī finansēšanas un savstarpējo norēķinu veidu un kārtību, kur cita starpā varēs noteikt valsts attīstībai vai drošībai stratēģiski svarīgus īpašumus, vai pakalpojumus, kas kapitālsabiedrības darbības rezultātā tiek radīti un ir stratēģiski svarīgi valsts attīstībai vai drošībai.  Ievērojot minēto, Satiksmes ministrija ir sagatavojusi Ministru kabineta rīkojuma projektu, paredzot dibināt valsts akciju sabiedrību “Ventas osta”.  Jaundibināmās kapitālsabiedrības balsstiesīgās akcijas piederēs valstij un kapitālsabiedrības akcijas nedrīkst privatizēt, atsavināt, ieķīlāt un citādi apgrūtināt.  Saskaņā ar Publiskas personas kapitāla daļu un kapitālsabiedrību pārvaldības likuma 10. panta pirmās daļas 1.punktu Satiksmes ministrija tiks iecelta par kapitālsabiedrības kapitāla daļu turētāju.  **Kapitālsabiedrības pārvaldības institūcijas - padome un valde - tiks veidotas atbilstoši Publiskas personas kapitāla daļu un kapitālsabiedrību pārvaldības likuma noteikumiem, ne vēlāk kā viena gada laikā ieceļot valdes un padomes locekļus atklāta konkursa procedūrā, kas atbilst OECD noteiktajiem kapitālsabiedrību labas pārvaldības principiem. Līdz padomes un valdes iecelšanai konkursa procedūrā, kapitālsabiedrības pārvaldību nodrošinās pagaidu padome un valde.**  Situācijas apraksts un rīcības izvērtējums ir norādīts Satiksmes ministrijas sagatavotajā informatīvajā ziņojumā “Par akciju sabiedrības dibināšanu Ventspils ostas pārvaldīšanai”.  Rīkojuma projekts skatāms kopā ar informatīvo ziņojumu “Par akciju sabiedrības dibināšanu Ventspils ostas pārvaldīšanai”.  Akcijas sabiedrības dibināšanai un reģistrācijai šobrīd nepieciešami finanšu līdzekļi līdz 35 600 euro. Akciju sabiedrības “Ventspils osta” pamatkapitālā tiks ieguldīti 35 000 euro, bet ar kapitālsabiedrības reģistrāciju saistītās izmaksas sastādīs apmēram 600 euro. Cits papildus finansējums un izmaksas saistībā ar valsts akciju sabiedrības “Ventas osta” uzņēmuma darbību nav plānotas. |
| 3. | Projekta izstrādē iesaistītās institūcijas un publiskas personas kapitālsabiedrības | Satiksmes ministrija.  Lai nodrošinātu Ventspils brīvostas nepārtrauktu darbību un mazinātu sankciju ietekmi uz Latvijas tranzīta sistēmu un tautsaimniecību kopumā ar 12.12.2019. Ministru prezidenta rīkojumu Nr.347 “Par darba grupu” ir izveidota darba grupa, kuras sastāvā ir satiksmes ministrs, Valsts kases pārvaldnieks, tieslietu ministrs, zemkopības ministrs, Latvijas Bankas prezidents, ekonomikas ministrs, Ministru prezidenta biroja vadītājs, Finanšu kapitāla un tirgus komisijas priekšsēdētāja, vides aizsardzības un reģionālās attīstības ministrs, finanšu ministrs un ārlietu ministrs. |
| 4. | Cita informācija | Nav. |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Publiskās un privātās personas, kas izmanto ostas pakalpojumus. Privātpersonas, kas nodarbinātas Ostā un tajā esošajos uzņēmumos. |
| 2. | Tiesiskā regulējuma ietekme uz tautsaimniecību un administratīvo slogu | Paredzams, ka, izveidojot valsts kapitālsabiedrību, kura turpmāk veiks sankciju subjekta – Ventspils brīvostas pārvaldes – funkcijas, paredzams, ka regulējuma ietekmē tiks samazināta sankciju ietekme uz Ostas darbību, tranzīta sektoru un ekonomiku kopumā. |
| 3. | Administratīvo izmaksu monetārs novērtējums | Projekts šo jomu neskar. |
| 4. | Atbilstības izmaksu monetārs novērtējums | Projekts šo jomu neskar. |
| 5. | Cita informācija | Nav. |

|  |  |  |  |  |  |  |  |
| --- | --- | --- | --- | --- | --- | --- | --- |
| **III. Tiesību akta projekta ietekme uz valsts budžetu un pašvaldību budžetiem** | | | | | | | |
| Rādītāji | 2019.gads | | Turpmākie trīs gadi (*euro*) | | | | |
| 2020. | | 2021. | | 2022. |
| saskaņā ar valsts budžetu kārtējam gadam | izmaiņas kārtējā gadā, salīdzinot ar valsts budžetu kārtējam gadam | saskaņā ar vidēja termiņa budžeta ietvaru | izmaiņas, salīdzinot ar vidēja termiņa budžeta ietvaru n+1 gadam | saskaņā ar vidēja termiņa budžeta ietvaru | izmaiņas, salīdzinot ar vidēja termiņa budžeta ietvaru n+2 gadam | izmaiņas, salīdzinot ar vidēja termiņa budžeta ietvaru n+2 gadam |
| 1 | 2 | 3 | 4 | 5 | 6 | 7 | 8 |
| 1. Budžeta ieņēmumi | 0 | 0 | 0 | 0 | 0 | 0 | 0 |
| 1.1. valsts pamatbudžets, tai skaitā ieņēmumi no maksas pakalpojumiem un citi pašu ieņēmumi | 0 | 0 | 0 | 0 | 0 | 0 | 0 |
| 1.2. valsts speciālais budžets | 0 | 0 | 0 | 0 | 0 | 0 | 0 |
| 1.3. pašvaldību budžets | 0 | 0 | 0 | 0 | 0 | 0 | 0 |
| 2. Budžeta izdevumi | 0 | -35 600 | 0 | 0 |  | 0 | 0 |
| 2.1. valsts pamatbudžets | 0 | -35 600 | 0 | 0 | 0 | 0 | 0 |
| 2.2. valsts speciālais budžets | 0 | 0 | 0 | 0 | 0 | 0 | 0 |
| 2.3. pašvaldību budžets | 0 | 0 | 0 | 0 | 0 | 0 | 0 |
| 3. Finansiālā ietekme | 0 | 35 600 | 0 | 0 | 0 | 0 | 0 |
| 3.1. valsts pamatbudžets | 0 | 35 600 | 0 | 0 | 0 | 0 | 0 |
| 3.2. speciālais budžets | 0 | 0 | 0 | 0 | 0 | 0 | 0 |
| 3.3. pašvaldību budžets | 0 | 0 | 0 | 0 | 0 | 0 | 0 |
| 4. Finanšu līdzekļi papildu izdevumu finansēšanai (kompensējošu izdevumu samazinājumu norāda ar "+" zīmi) | X | 0 | 0 | 0 | 0 | 0 | 0 |
| 5. Precizēta finansiālā ietekme | X | 0 | X | 0 | X | 0 | 0 |
| 5.1. valsts pamatbudžets | 0 | 0 | 0 | 0 |
| 5.2. speciālais budžets | 0 | 0 | 0 | 0 |
| 5.3. pašvaldību budžets | 0 | 0 | 0 | 0 |
| 6. Detalizēts ieņēmumu un izdevumu aprēķins (ja nepieciešams, detalizētu ieņēmumu un izdevumu aprēķinu var pievienot anotācijas pielikumā) | Valsts akcijas sabiedrības “Ventspils osta” pamatkapitālā tiks ieguldīti 35 000 euro. Ar kapitālsabiedrības reģistrāciju saistītās izmaksas sastādīs apmēram 600 euro. | | | | | | |
| 6.1. detalizēts ieņēmumu aprēķins |
| 6.2. detalizēts izdevumu aprēķins |
| 7. Amata vietu skaita izmaiņas | Nav | | | | | | |
| 8. Cita informācija | Valsts akcijas sabiedrības dibināšanai un reģistrācijai būs nepieciešami finanšu līdzekļi līdz 35 600 euro. Ietekmes uz valsts budžetu nav, jo tiks veikta iekšējo resursu pārdale. Satiksmes ministrija ar kapitālsabiedrības dibināšanu un reģistrāciju saistītos izdevumus segs no 2019.gadā Satiksmes ministrijas pamatbudžeta programmai 97.00.00 "Nozaru vadība un politikas plānošana" piešķirtajiem līdzekļiem, pārdalot finansējumu akcijām un citai līdzdalībai komersantu pašu kapitālā. | | | | | | |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| Projekts šo jomu neskar. | |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Projekts šo jomu neskar. |

|  |
| --- |
| **VI. Sabiedrības līdzdalība un komunikācijas aktivitātes** |
| Projekts šo jomu neskar. |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Satiksmes ministrija. |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Ir izveidota jauna valsts akciju sabiedrība “Ventas osta” kuras galvenais uzdevums būs nodrošināt Ventspils ostas darbību, pārvaldīšanu un apsaimniekošanu.  Esošās atvasinātā publiskā persona Ventspils brīvostas pārvalde turpina pastāvēt, taču sagaidāms, ka ievērojam daļa darbinieku – speciālisti, tehniskais personāls u.c. pakāpeniski pāries darbā uz valsts akciju sabiedrību “Ventas osta”. |
| 3. | Cita informācija | Nav. |

Satiksmes ministrs T.Linkaits

Vīza:

valsts sekretāra p.i. Dž.Innusa